Eelnõu 20.04.2023

Esitaja: vallavalitsus

Ettekandja: arendusspetsialist

Merlika Niidumaa



**KANEPI VALLAVOLIKOGU**

**MÄÄRUS**

Kanepi 20.04.2023 nr 1-2/

**Kanepi  Vallavolikogu 28.04.2020 määruse nr 6 „Kagu-Eesti spetsialistide eluasemete toetusmeede“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja riigihalduse ministri 30. detsembri 2019. a määruse nr 66 „Kagu-Eesti spetsialistide eluasemete toetusmeede“ § 17 lõike 1 punkti 1 alusel.

### ****§ 1.****  Kanepi Vallavolikogu 28.04.2020. a määruses nr 6 "Kagu-Eesti spetsialistide eluasemete toetusmeede“ tehakse järgmised muudatused:

**(1) § 2 lõiget 1 muudetakse ja sõnastatakse järgmiselt:**

„(1) Toetuse andmise eesmärk on parandada Kanepi vallas elavate ja Kagu-Eesti piirkonna ettevõtetes ja asutustes töötavate spetsialistide elamistingimusi, aidates seeläbi kaasa piirkonna majandusarenguks oluliste spetsialistide jäämisele ja tulemisele piirkonda.“

**(2) § 3 punkti 5 muudetakse ja sõnastatakse järgmiselt:**

**„5)** spetsialist – isik, kellel on kõrgharidus või kutsekeskharidus ja töökohale vastav erialane väljaõpe või töökogemus ja kes töötab piirkonnas tegutsevas ettevõttes või asutuses.“

**(3) § 3 täiendatakse punktiga 6 ja sõnastatakse järgmiselt:**

„6) asutus – riigi- või omavalitsusasutus“

**(4) § 9 lõike 1 punkte 2 ja 3 muudetakse ja sõnastatakse järgmiselt:**

„2) taotlejal on piirkonnas tegutseva ettevõtja või asutusega dokumentaalselt tõendatav töö- või teenistussuhe, ta on piirkonnas tegutseva äriühingu juhatuse liige või piirkonnas tegutsev füüsilisest isikust ettevõtja.“

„ 3) taotleja brutotöötasu on taotluse esitamise seisuga vähemalt 75% Põlva maakonna eelmise kalendriaasta keskmisest brutotöötasust;“

**(5) § 12 lõiget 2 täiendatakse punktiga 7 ja 8 ja sõnastatakse need järgmiselt:**

„7) taotleja eelmise aasta brutotöötasu tõendav palgatõend taotluse esitamise seisuga;“

„8) eluruumi korrastamisel kaasomanike kirjalik nõusolek, milles nõustutakse toetuse taotlemisega.“

### ****§ 2.****  Rakendussätted

  Määrus jõustub kolmandal päeval pärast Riigi Teatajas avaldamist

Piret Rammul

volikogu esimees

SELETUSKIRI

Kanepi Vallavolikogu määruse eelnõule

**Kanepi Vallavolikogu 28.04.2020 määruse nr 6 „Kagu-Eesti spetsialistide eluasemete toetusmeede“ muutmine**

Määruse muutmise vajadus tuleneb riigihalduse ministri poolt 18.02.2023 sisseviidud muudatustest Kagu-Eesti spetsialistide aluasemete toetusmeetme määruse § 9 punkti 1 lõikes 3. Määruse muudatusega laiendati spetsialistile esitatavaid tingimusi. Muudatuse järgselt arvestatakse spetsialistina Kagu-Eesti piirkonnas (Võru-, Valga,- Põlvamaal) tegutsevat ettevõtjat ja riigi- või omavalitsusasutuses töö- või teenistussuhet omavat isikut, äriühingu juhatuse liiget või füüsilisest isikust ettevõtjat (ehk edaspidi saab taotlejaks olla ka riigi- või omavalitsuse asutuses töötav isik).

Kanepi vallavolikogu 28.04.2020 määruse nr 6 vastavusse viimiseks riigihalduse ministri määrusega muudetakse või lisatakse sõnastus vastavates paragrahvides, lõigetes ja punktides.

Tulenevat spetsialisti mõiste laienemisest kaasneb tõenäoliselt suurem huvi taotlusvoorus osalemise ja toetuse taotlemise vastu. Taotleda saavad lisaks piirkonna ettevõtetes töötavatele isikutele ka riigi- ja omavalitsusasutustes töötavad isikud. Taotluste parema, kiirema ja taotlejate suhtes võrdset kohtlemist kaasa toova menetlemise läbiviimiseks on täpsustatud § 9 lõike 1 punktis 3 toodud nõudeid toetuse taotlejale sõnadega „kalendriaasta keskmisest“, et arusaadavamalt määratleda keskmise brutopalga arvestamise perioodi. Lisatud on § 12 toodud taotluse esitamisel esitatavate dokumentide loetellu punktid 7 ja 8. Punkti 7 kohaselt lisab taotleja taotlusele eelmisel aastal (taotluse esitamisele eelneval kaheteistkümnel kuul) saadud brutotöötasu tõendava palgatõendi taotluse esitamise seisuga. Füüsilisest isikust ettevõtja lisab taotlusele väljavõtte eelneva kalendriaasta sotsiaalmaksuga maksustatud tulust, mis on vähemalt 75% 12-kordsest eelmise kalendriaasta Põlva maakonna keskmisest brutotöötasust. Punkt 8 on määrusesse lisatud taotlejatele esitatavate dokumentide nimekirja selgemaks esitamiseks. Punkti 8 alusel lisatakse eluruumi korrastamisel taotlusele kaasomanike kirjalik nõusolek, et nad on toetuse taotlemisega nõus. Muudatus tuleneb kehtivast riigihalduse ministri määrusest, kus sama nõue on spetsialistile kehtestatud § 9 lõikes 5.

eelnõu koostas

Merlika Niidumaa

arendusspetsialist